Květoslava Viestová

Květoslava Viestová, rod. Burešová (krstné meno zapisované aj ako Kvetoslava, krycie meno Flóra, od novembra 1943 Kaviár; * 6. november 1899, Černovír - † 14. december 1987, Bratislava) bola československá protifašistická bojovníčka, povolaním domáca a predtým (do roku 1919) pracovníčka cukrovaru. Bola jednou z popredných organizátoriek domáceho občianskeho protifašistického odboja na Slovensku, spoluzakladateľkou a vedúcou osobnosťou odbojovej skupiny Flóra.

Mladosť a medzivojnové obdobie 
Narodila sa v moravskej obci Černovír (od roku 1919 súčasť mesta Olomouc) v rodine železničiara Jana Bureša a jeho manželky Amálie, rod. Müllerovej (* 1878 – † ?), dcéry chválkovického roľníka Františka Müllera. Mala dve sestry a brata.

Po absolvovaní štúdia na gymnáziu v Holešove a vo Frýdku-Místku pracovala do roku 1919 v cukrovare v Sokolniciach. Vydala sa za stavebného inžiniera Dušana Viesta, s ktorým mala synov Bořivoja (* 1921) a Dušana (* 1923). Od roku 1920 bola ženou v domácnosti – v Martine (1921 – 1922, 1936 – 1939), Komárne (1922 – 1923) a v Bratislave (1923 – 1936, 1939 – 1944), keďže jej manžel pôsobil ako poľnohospodársko-technický odborník na rôznych funkciách v štátnej správe prvej a druhej ČSR, ako aj Slovenského štátu.

Protifašistický odboj 
Viestová už od roku 1939 pomáhala rasovo prenasledovaným a česko-slovenským vlastencom pri ilegálnom prechode hraníc, finančne i materiálne pomáhala väzneným antifašistom a ich rodinám a spolupracovala s odbojovými skupinami na Slovensku i v českých krajinách. V roku 1940 spolu s manželom založila odbojovú skupinu Flóra, ktorá bola po odhalení skupiny Demec, od polovice roku 1941 do polovice roku 1943 najvýznamnejšou, najväčšou a najaktívnejšou skupinou občianskeho protifašistického odboja na Slovensku, orientujúc sa na Dočasné štátne zriadenie v Londýne s cieľom obnovy predmníchovskej ČSR. Viestová zabezpečovala spravodajskú službu pre potrebu londýnskeho exilu, nadväzujúc priame spojenie s Londýnom prostredníctvom Rudolfa Fraštackého.

Viestová patrila k signatárom Memoranda Flóry (10. február 1943), určeného priamo Edvardovi Benešovi, ktoré sa hlásilo k Benešovej, čechoslovakistickej koncepcii obnovy predmníchovskej ČSR. Viestová sa snažila, lež neúspešne, zjednotiť domáci odboj na platforme Flóry. Pre rozdielnosť názorov na zloženie povojnového ústredného národného výboru nedošlo ani k dohode s Vavrom Šrobárom na osobnom rokovaní 6. júna 1944 v Martine. Z popudu ilegálnej Komunistickej strany Slovenska s Flórou prestali spolupracovať odbojové skupiny zastúpené a napojené na Slovenskú národnú radu, čím sa skupina Flóra ešte pred vypuknutím Slovenského národného povstania (SNP) rozpadla a jej členovia sa zapojili do odbojovej činnosti v iných skupinách. V auguste 1944 bola rodina Viestovcov varovaná pred zatknutím a odišla na Popradské pleso, odkiaľ sa po vypuknutí SNP presunula do Banskej Bystrice, kde sa podieľala na povstaní. Po potlačení povstania žila v ilegalite v Ľubietovej.

Počas komunistického režimu 
30. mája 1948 sa Viestovci (Dušan, Květoslava, ich synovia Dušan a Bořivoj s manželkou Miroslavou) pokúsili ilegálne prekročiť štátnu hranicu v Petržalke, pričom boli zaistení. V roku 1950 boli odsúdení na väzenie a konfiškáciu majetku – Viestova na dva a Dušan Viest na tri roky väzenia. Po uplynutí trestu žila v domácnosti v Šamoríne (1952 – 1965), kde jej manžel od roku 1953 pracoval ako palier vo vodnom družstve. V roku 1965 boli obaja rehabilitovaná a následne žili v Bratislave.

Vyznamenania 
 1945: Rad Slovenského národného povstania I. triedy
 1945:
 Československý vojnový kríž 1939,
 Československá vojenská medaila Za zásluhy 1. stupňa,
 1992: Rad T. G. Masaryka 3. stupňa in memoriam.

Referencie

Literatúra 
 Zudová-Lešková, Z. Cesty k sebe. Češi v odboji na Slovensku v rokoch 1939-1948. Praha 2010.
 Husák, G. Svedectvo o Slovenskom národnom povstaní. Bratislava 1964.
 Prečan, V. Slovenské národné povstanie. Dokumenty. Bratislava 1965.
 Otáhalová, L. – Červinková, M. Dokumenty z historie československé politiky 1939 – 1943 2. Praha 1966.
 Hrdinky bez pátosu. Bratislava 1967, s. 9, 10, 341-357.
 Jablonický, J. Z ilegality do povstania. Bratislava 1969.
 Slovensko 1. Dejiny. Bratislava 1978, s. 758.
 Dejiny Bratislavy. Bratislava 1978.
 Pokrokové ženské hnutie na Slovensku 1918 – 1980. Bratislava 1984, s. 54.
 Pejskar, J. Poslední pocta 3. Zürich 1989, s. 62.
 Jablonický, J. – Kropilák, M. Slovník Slovenského národného povstania. Bratislava 1970, s. 312-313.
 Encyklopédia Slovenska, 2, s. 102; 6, s. 305.
 Archív BiO MS, dotazník, výpisy z matriky.

Externé odkazy 
 Martin Mojžiš: Květoslava „Flora“ Viestová. .týždeň, 28. máj 2018.

Osobnosti česko-slovenského protifašistického odboja
Nositelia Radu T. G. Masaryka